อย.อนุมัติทะเบียนวัคซีนโควิด ซิโนฟาร์มแล้ว ถือเป็นวัคซันตัวที่ 5 ที่ขึ้นทะเบียนและสามารถนำเข้าไทยได้
นายแพทย์ไพศาล ดั่นคุ้ม เลขาธิการคณะกรรมการอาหารและยา แถลงข่าวว่า ขณะนี้สำนักงานคณะกรรมการอาหารและยา (อย.) ได้อนุมัติการขึ้นทะเบียนวัคซีนซิโนฟาร์ม แล้ว โดยวัคซีนนี้เป็นชนิดเชื้อตายที่ผลิตโดยสถาบันชีววัตถุ แห่งกรุงปักกิ่ง ประเทศจีน (BIBP) ซึ่งได้การรับรองจากองค์การอนามัยโลก เพื่อใช้ในสถานการณ์ฉุกเฉิน ที่มีการยื่นนำเข้าไทย โดยบริษัท ไบโอเจเนเทค จำกัด ปริมาณที่ใช้คือ 2 เข็ม โดยฉีดห่างกันประมาณ 21-28 วัน ปัจจุบัน อย. อนุมัติการขึ้นทะเบียนวัคซีนเพื่อใช้ในสถานการณ์ฉุกเฉินแล้ว 5 ตัว ได้แก่ วัคซีนแอสตร้าเซนเนก้า นำเข้าโดย บริษัท แอสตร้าเซนเนก้า ประเทศไทย ผลิตโดยบริษัท สยามไบโอไซเอนซ์ วัคซีนโคโรนาแวค จากบริษัทซิโนแวค นำเข้าโดยองค์การเภสัชกรรม(อภ.) วัคซีนจอห์นสันแอนด์จอห์นสัน นำเข้าโดยบริษัท แจนเซ่น-ซีแลค จำกัด วัคซีนโมเดอร์นา นำเข้าโดยบริษัท ซิลลิคฟาร์ม่า จำกัด และล่าสุดวัคซีนซิโนฟาร์ม นำเข้าโดยบริษัท ไบโอเจเนเทค จำกัด